梅尧臣
途中寄上尚书晏相公二十韵
惊飙入林鸦乱飞，舞空落叶相追随。
秋权摧物不见迹，但使万古生愁悲。
登山临水昔感别，身作旅人安得宜。
单舟匹妇更无婢，朝餐每愧妇亲炊。
平生独以文字乐，曾未敢耻贫贱为。
官虽寸进实过分，名姓已被贤者知。
疏愚生不谒豪贵，守此退缩作将衰。
颍州相公秉道德，一见不以论高卑。
久调元化费精力，犹且未倦删书诗。
唐之文章剔芜秽，纤悉宁有差毫厘。
谓其耽学可与语，便语渊奥袪佹疑。
浮言近意不历口，直欲海窟拏蛟螭。
再拜膝前荷勤诲，垂橐稞载归忘饥。
解艇水驿无几舍，新诗又遣牙兵持。
上言行李览物景，聊可与妇陈酒卮。
下言狂斐颇及古，陶韦比格吾不私。
相公贵且事翰墨，我辈岂得专游嬉。
今将蒿芹荐俎豆，定亦不以微薄遗。
尝令有咏无巨细，当因川陆舟车贻。
日对顺流思疾置，老鱼奸怯潜鳞鬐。